**Notă informativă**

**la proiectul de hotărâre a Guvernului**

**cu privire la modificarea Hotărârii Guvernului nr.713/2013 pentru aprobarea**

**Cerințelor privind producerea și comercializarea semințelor de legume,**

**răsadurilor și a materialului săditor legumicol**

|  |
| --- |
| **1. Denumirea autorului şi, după caz, a participanţilor la elaborarea proiectului** |
| Proiectul este elaborat de către Ministerul Agriculturii și Industriei Alimentare întru executarea punctului 27 capitolul 11 din Planul naţional de acţiuni pentru aderarea Republicii Moldova la Uniunea Europeană pe anii 2024-2027, aprobat prin Hotărârea Guvernului nr.829/2023. |
| **2. Condiţiile ce au impus elaborarea proiectului actului normativ şi finalităţile urmărite** |
| Cerinţele privind producerea şi comercializarea seminţelor de legume, răsadurilor şi a materialului săditor legumicol, aprobate prin Hotărârea Guvernului nr.713/2013, stabilesc reguli şi cerinţe privind producerea şi/sau comercializarea seminţelor de legume, răsadurilor şi a materialului săditor legumicol.  Prin Hotărârea Guvernului nr.713/2013 au fost transpuse parțial prevederile următoarelor acte ale Uniunii Europene (UE):  **-** Directiva 2002/55/CE a Consiliului din 13 iunie 2002 privind comercializarea seminţelor de legume;  **-** Directiva 2008/72/CE a Consiliului din 15 iulie 2008 privind comercializarea materialului de înmulţire şi plantare legumicol, altul decît seminţele;  **-** Directiva 2003/91/CE a Comisiei din 6 octombrie 2003 de stabilire a normelor de aplicare a dispoziţiilor articolului 7 din Directiva 2002/55/CE a Consiliului din 13 iunie 2002 privind numărul minim de caracteristici care trebuie examinate şi condiţiile minime necesare pentru examinarea anumitor soiuri de legume.  Prezentul proiect este elaborat în scopul actualizării actului normativ național în contextul intervențiilor de modificare a Directivelor sus-menționate pentru a se garanta plasarea pe piață a semințelor și materialului săditor de legume de calitate înaltă și pentru a nu induce în eroare consumatorii profesioniști în ceea ce privește calitatea semințelor și a materialului săditor. Astfel, se va realiza obiectivul principal al reglementărilor din actul național, armonizat cu legislația UE, în special obținerea de rezultate satisfăcătoare din cultivarea legumelor urmare a folosirii unor semințe autentice de calitate garantată.  În special, pentru atingerea obiectivelor prenotate prezintă relevanță pentru transpunere normele:  **1)** din Directiva 2002/55/CE a Consiliului din 13 iunie 2002:  **a)** cu privire la îmbunătățirea securității etichetelor oficiale întru neadmiterea cazurilor de utilizare frauduloasă (Directiva (UE) 2016/317 a Comisiei din 3 martie 2016 de modificare a Directivelor 66/401/CEE, 66/402/CEE, 2002/54/CE, 2002/55/CE, 2002/56/CE și 2002/57/CE privind eticheta oficială de pe ambalajele de semințe);  **b)** precizarea denumirii botanice a unor soiuri, ținând cont de evoluția cunoștințelor științifice (Directiva de punere în aplicare (UE) 2019/990 a Comisiei din 17 iunie 2019 de modificare a listei de genuri și specii de la articolul 2 alineatul (1) litera (b) din Directiva 2002/55/CE);  **c)** normele de prezență a organismelor dăunătoare reglementate care nu sunt de carantină (ORNC-uri) pe semințele de legume, cel puțin la o inspecție vizuală (Directiva de punere în aplicare (UE) 2020/177 a Comisiei din 11 februarie 2020 de modificare a Directivelor 66/401/CEE, 66/402/CEE, 68/193/CEE, 2002/55/CE, 2002/56/CE și 2002/57/CE ale Consiliului, a Directivelor 93/49/CEE și 93/61/CEE ale Comisiei și a Directivelor de punere în aplicare 2014/21/UE și 2014/98/UE în ceea ce privește organismele dăunătoare plantelor prezente pe semințe și pe alte materiale de reproducere a plantelor);  **d)** examinarea identității soiurilor de semințe de către autoritatea de certificare cu utilizarea tehnicii biochimice sau moleculare reproductibile și recunoscută la nivel internațional, în conformitate cu standardele internaționale aplicabile, în caz că persistă îndoieli cu privire la examinarea identitatea soiurilor (Directiva de punere în aplicare (UE) 2021/971 a Comisiei din 16 iunie 2021 de a anexei I la Directiva 2002/55/CE în ceea ce privește utilizarea tehnicilor biochimice și moleculare);  2) din Directiva 2003/91/CE a Comisiei din 6 octombrie 2003, urmează a fi transpuse protocoalele și orientările noi și cele actualizate de către Oficiul Comunitar pentru Soiuri de Plante și de către Uniunea Internaționale pentru Protecția Noilor Soiuri de Plante, cu situația la 01.01.2024.  Transpunerea acestor norme este necesară întrucât se asigură că soiurile incluse în catalogul soiurilor de plante național sunt conforme cu protocoalele stabilite de OCSP în ceea ce privește caracteristicile minime care trebuie vizate în cursul verificării diverselor specii și condițiile minime pentru verificarea soiurilor, iar în ceea ce privește speciile care nu fac obiectul protocoalelor OCSP, sunt conforme cu orientările UPOV. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul transpune, cu excepția normelor UE neaplicabile sau care nu sunt fundamentale, următoarele acte:  Directiva 2002/55/CE a Consiliului din 13 iunie 2002 privind comercializarea seminţelor de legume, publicată în Jurnalul Oficial al Comunităţilor Europene L 193 din 20 iulie 2002 (CELEX: 32002L0055), așa cum a fost modificată ultima oară prin Directiva de punere în aplicare (UE) 2021/971 a Comisiei din 16 iunie 2021.  Gradul general de compatibilitate – compatibil.  Directiva 2008/72/CE a Consiliului din 15 iulie 2008 privind comercializarea materialului de înmulţire şi plantare legumicol, altul decît seminţele, publicată în Jurnalul Oficial al Uniunii Europene L 205 din 1 august 2008 (CELEX: 32008L0072), așa cum a fost modificată ultima oară prin Directiva de punere în aplicare (UE) 2021/971 a Comisiei din 16 iunie 2021  Gradul general de compatibilitate – compatibil.  Directiva 2003/91/CE a Comisiei din 6 octombrie 2003 de stabilire a normelor de aplicare a dispoziţiilor articolului 7 din Directiva 2002/55/CE a Consiliului din 13 iunie 2002 privind numărul minim de caracteristici care trebuie examinate şi condiţiile minime necesare pentru examinarea anumitor soiuri de legume (CELEX: 32003L0091), publicată în Jurnalul Oficial al Uniunii Europene, L 254, din 8 octombrie 2003, așa cum a fost modificată ultima oară prin Directiva de punere în aplicare (UE) 2023/1438 a Comisiei din 10 iulie 2023.  Gradul general de compatibilitate – compatibil.  Concomitent cu elaborarea proiectului de act normativ au fost întocmite tabelele de concordanță. |
| **4. Principalele prevederi ale proiectului şi evidenţierea elementelor noi** |
| 1) Este expusă în redacție nouă anexa nr.1 la Cerințele privind producerea şi comercializarea seminţelor de legume, răsadurilor şi a materialului săditor legumicol, aprobate prin Hotărârea Guvernului nr.713/2013 (Cerințe), care prevede genurile și speciile de plante care fac obiectul de reglementare al prezentelor Cerințe.  2) Cerințele se completează cu anexa nr.11 care stabilește numărul minim de caracteristici ce trebuie examinate și condițiile minime necesare pentru examinarea anumitor soiuri de legume.  În anexă sunt prevăzute: lista speciilor care trebuie să respecte protocoalele tehnice ale OCSP; speciile care trebuie să respecte orientările de testare ale UPOV, inclusiv pentru soiurile ecologice de specii de legume adecvate pentru producția ecologică.  3) În anexa nr.3, sunt stabilite pragurile de prezență a organismelor dăunătoare care nu sunt de carantină (ORNC-uri) pe semințele de legume care nu trebuie să fie depășite la o inspecție vizuală.  4) Proiectul, de asemenea, actualizează unele prevederi ale Hotărârii Guvernului nr.713/2013 întru a-l acorda la normele de tehnică legislativă. |
| **5. Fundamentarea economico-financiară** |
| Implementarea proiectului nu implică cheltuieli din bugetul public. |
| **6. Modul de încorporare a actului în cadrul normativ în vigoare** |
| Actul normativ este în conformitate cu Legea nr.68/2013 despre semințe și Legea nr.39/2008 cu privire la protecția soiurilor de plante. |
| **7. Avizarea şi consultarea publică a proiectului** |
| Proiectul va fi supus avizării și va fi publicat pentru consultări după înregistrarea în ședința secretarilor de stat.  Anunțul despre inițierea elaborării proiectului a fost publicat pe portalul particip.gov.md: <https://particip.gov.md/ro/document/stages/anunt-privind-initierea-elaborarii-proiectului-de-hotarare-pentru-modificarea-hotararii-guvernului-nr7132013-pentru-aprobarea-cerintelor-privind-producerea-si-comercializarea-semintelor-de-legume-rasadurilor-si-a-materialului-saditor-legumicol/11794> |
| **8. Constatările expertizei anticorupţie** |
| Proiectul va fi supus expertizei anticorupție, iar constatările vor fi incluse în sinteza obiecțiilor și propunerilor. |
| **9. Constatările expertizei de compatibilitate** |
| Proiectul va fi remis Centrului de Armonizare a Legislației, constatările urmând a fi expuse în sinteză. |
| **10. Constatările expertizei juridice** |
| Proiectul va fi supus expertizei juridice, iar constatările vor fi incluse în sinteza obiecțiilor și propunerilor. |
| **11. Constatările altor expertize** |
|  |

**Viceprim-ministru,**

**Ministru Vladimir BOLEA**

Ex. M. Lepădatu

Tel. (022) 204 525